Uħud isejħulhom l-aktar għasafar b’taħlita ta’ kuluri fid-dinja. Mal-400 għasfur eżotiku jinsabu għall-wiri f’sala fil-Furjana li fi tmien din il-ġimgħa hi mimlija għana. L-għana u l-kuluri ta’ dawn l-għasafar eżotiċi jispikkaw waqt wirja kompettitiva. L-għasafar, li ma jintlemħux itiru Malta sakemm ma jaħrabx xi wieħed lil sidu, oriġinaw mill-foresti tal-Awstralja. Madanakollu, s-sigriet wara sbuħija li jħaddnu hu fil-mod kif jitnisslu li saħansitra jiddetermina liema għasfur hu aħjar minn ieħor f’kompetizzjoni bħal din. Il-President tal-Exotic Finch Association, Valerio Schembri, spjega kif jiġu ġġudikati dawn l-għasafar. Jgħid li l-preżentazzjoni tal-għasafar hi importanti f’din il-kompetizzjoni. Jitpoġġew f’gaġġa żgħira differenti mill-guva li huma mdorrijin fiha u jaqbżu minn passiġġiera għal oħra kif huma mħarġa minn sidhom. Il-wirja qed tittella fi Project House, il-Furjana, qrib id-Depoe tal-pulizija u se tibqa’ miftuħa sa għada l-Ħadd wara nofsinhar.